നയതന്ത്ര സ്വര്ണ്ണക്കടത്ത് കേസ്: കേസില് 29 പേരെ പ്രതികളാക്കി കസ്റ്റംസ് കുറ്റപത്രം കോടതിയില്, ശിവശങ്കര് 29ാം പ്രതി കൊച്ചി: നയതന്ത്ര ചാനല് വഴിയുള്ള സ്വര്ണ്ണക്കടത്ത് കേസില് കസ്റ്റംസ് കുറ്റപത്രം സമര്പ്പിച്ചു. 29 പ്രതികളാണ് കേസില് പ്രതിചേര്ക്കപ്പെട്ടിട്ടുള്ളത്. മുഖ്യമന്ത്രിയുടെ മുന് പ്രിന്സിപ്പല് സെക്രട്ടറി എം ശിവശങ്കര് കേസില് 29ാം പ്രതിയാണ്. സരിത്താണ് കേസിലെ ഒന്നാം പ്രതി. സ്വപ്ന സുരേഷും സന്ദീപും രണ്ടും മൂന്നും പ്രതികളാണ്. മൂവായിരം പേജുള്ള കുറ്റപത്രമാണ് കൊച്ചിയിലെ വിചാരണ കോടതിയില് സമര്പ്പിച്ചത്. കള്ളക്കടത്തിനെ കുറിച്ച് ശിവശങ്കറിന് എല്ലാം അറിയാമായിരുന്നുവെന്ന് കുറ്റപത്രത്തില് പറയുന്നു. എമിറൈറ്റ്സ്, കാര്ഗോ വിഭാഗവും കസ്റ്റംസ് ബ്രോക്കര് ഉള്പ്പെടെയുള്ളവരും പ്രതിപ്പട്ടികയിലുണ്ട്. 2020 ജൂലൈ അഞ്ചിനാണ് തിരുവനന്തപുരത്തെ യുഎഇ കോണ്സുലേറ്റ് വഴി കടത്തിക്കൊണ്ടുവന്ന സ്വര്ണം കസ്റ്റംസ് പിടികൂടിയത്. 21 തവണയായി 161 കിലോ സ്വര്ണ്ണമാണ് പ്രതികള് കടത്തിയത്. സംഭവത്തില് പിന്നീട് കേന്ദ്ര അന്വേഷണ ഏജന്സിയും എന്ഫോഴ്സ്മെന്റ് ഡയറക്ടറേറ്റും കേസെടുത്തിരുന്നു. സ്വര്ണ കള്ളക്കടത്ത് നടത്തിയതിന്, കേസിലെ മുഖ്യപ്രതികളില് ഒരാളായ സ്വപ്ന സുരേഷിന് എതിരെ ചുമത്തിയ കോഫേപോസ കഴിഞ്ഞയാഴ്ച ഹൈക്കോടതി റദ്ദാക്കിയിരുന്നു.